Uporaba oznake »EU« v uvoznih carinskih deklaracijah v Združenem kraljestvu

Evropska komisija nas je obvestila, da je Združeno kraljestvo dne 4. februarja 2022 pripravilo [obvestilo](https://www.gov.uk/guidance/removal-of-the-country-code-eu-from-chief-tariff-stop-press-notice-4?utm_medium=email&utm_campaign=govuk-notifications-topic&utm_source=91d2d26f-4a4e-4cab-9dc6-915c860881ac&utm_content=immediately) *(»Removal of the country code EU from CHIEF«*) in ga objavilo na svoji spletni strani, s katerim stranke obvešča, da 8. februarja 2022 umika oznako »EU« iz svojih carinskih sistemov. V obvestilu je navedeno, da oznaka »EU« od navedenega datuma dalje ne bo več veljavna v nobenem podatkovnem polju in da je treba namesto oznake »EU« v uvoznih deklaracijah navesti oznako za posamezno državo članico EU. Vendar pa navedeno obvestilo ne govori o možni nadomestni oznaki v primeru sklicevanja na EU.

Ker je navedeno obvestilo povzročilo zmedo med trgovci, je Evropska komisija za namene dodatnih pojasnil nemudoma stopila v stik z Združenim kraljestvom. Informacije, ki jih je zagotovilo Združeno kraljestvo, so naslednje:

Razlikovati je treba med dvema informacijskima sistemoma Združenega kraljestva, in sicer med CHIEF *(»Customs Handling of Import and Export Freight«* - carinsko ravnanje z uvoznim in izvoznim tovorom; v nadaljnjem besedilu (CHIEF) in CDS *(»Customs Declaration Service«* - servis carinskih deklaracij; v nadaljnjem besedilu: CDS).

1. **CHIEF** je trenutni informacijski sistem za carinske deklaracije, ki bo postopno ukinjen pozneje letos. Predvideva samo podatkovna elementa (v nadaljnjem besedilu: PE) 5/14 - država odpreme in PE 5/15 – država porekla (nepreferencialno poreklo). CHIEF ne vključuje PE 5/16 – preferencialno poreklo. V PE 5/14 in PE 5/15 je dovoljeno navesti zgolj posamezne države in ne skupine držav:

V primeru, da se za izdelke ne zahteva preferencialna tarifna obravnava, uvoznik v carinski deklaraciji v poljih država odpreme in država nepreferencialnega porekla navede oznako za posamezno državo (to je oznako za državo članico EU).

V primeru, da uvoznik iz Združenega kraljestva zahteva preferencialno tarifno obravnavo na osnovi Sporazuma o trgovini in sodelovanju med EU in Združenim kraljestvom, uvoznik v poljih država odpreme in država nepreferencialnega porekla navede oznako za posamezno državo članico EU (in ne EU). Informacijski sistem samodejno ugotovi, da je treba odobriti preferencialno tarifno obravnavo na osnovi sporazuma EU-Združeno kraljestvo, ker prepozna posamezno državo članico EU, navedeno v PE 5/15, kot da je v EU. K carinski deklaraciji priložena dokumentacija ob uvozu se še vedno sklicuje na navedbo o poreklu, v kateri je navedeno EU poreklo, v skladu s sporazumom EU-Združeno kraljestvo.

V primeru, da država nepreferencialnega porekla ni država članica EU, se pa kljub temu zahteva preferencialna tarifna obravnava na osnovi Sporazuma o trgovini in sodelovanju med EU in Združenim kraljestvom, uvoznik v Združenem kraljestvu v polju država nepreferencialnega porekla navede ime katere koli države članice EU, da ga sistem poveže z EU in se odobri preferencialna tarifna obravnava na osnovi sporazuma EU-Združeno kraljestvo. Uvoznik iz Združenega kraljestva navede ločeno državo nepreferencialnega porekla (državo, ki ni država članica EU).

1. **CDS** je nov informacijski sistem carinskih deklaracij, ki nadomešča CHIEF, in že vključuje tri PE 5/14, 5/15 in 5/16. V primeru, da uvoznik iz Združenega kraljestva zahteva preferencialno tarifno obravnavo v okviru Sporazuma o trgovini in sodelovanju med EU in Združenim kraljestvom, uvoznik v PE 5/14 – država odpreme in v PE 5/15 – država nepreferencialnega porekla navede oznako za posamezno državo članico EU, v PE 5/16 – preferencialno poreklo pa navede oznako »1013«, ki predstavlja EU.

**Februarja objavljeno obvestilo o umiku oznake EU se je nanašalo zgolj na informacijski sistem CHIEF in se zato uporablja samo za državo odpreme in državo nepreferencialnega porekla. Umik oznake EU iz CDS in spletnega tarifnega orodja bo izvedeno kasneje.**

Združeno kraljestvo se je zavezalo, da bo revidiralo že objavljeno obvestilo z namenom, da se izogne nadaljnji zmedi, in bo vključevalo jasnejše informacije o tem, kako izpolniti zahtevane PE, odvisno od uporabljenega informacijskega sistema.